**Отчетен доклад на дейността на НЧ”Искра-1924г.”през календарната 2022г.**

Уважаеми дами и господа, през 2022г. делата, насочени към читалището продължиха с пълна сила от страна на бившият читалищен секретар Миглена Параскевова. Непрекъснати обвинения, насочени основно към Председателя на читалището Нина Кърджиева и Председателя на Проверителната комисия Искра Иванова, множеството жалби, сигнали и два запора на банковата сметка ни костваха много нерви , обяснения и губене на време. Въпреки всички атаки ние не се отказахме да се борим за справедливостта, която в крайна сметка сме сигурни, че ще възтържествува. За това говори решението на Комисията по дискриминация, което е в полза на читалището и хората, които го представляват. Жалбата на Параскевова беше отхвърлена.

Сега на този етап предстои Висшият Касационен Съд да вземе решение на делото, което бе отсъдено на втора инстанция пред Окръжен съд в полза на бившият секретар и с което ние не сме съгласни.

Тук е момента да кажем пред всички присъстващи членове на читалището, че банковата сметка беше запорирана от Частен съдебен изпълнител / ЧСИ/ и за периода от октомври 2022 г. до февруари вкл. 2023 г. Тези месеци бяха изключително трудни за да продължим съществуването си като читалищна институция. Оцеляхме благодарение на средствата, които спестявахме , от работата на школите и остатъка от субсидията през предходните месеци. Средствата, които заделяхме бяха за провеждането на сто годишнината на НЧ „ Искра-1924“ , която е през следващата година. След консултация с адвоката ни как да постъпим, за да бъде вдигнат запора от банковата сметка се наложи да съберем сумата от 7558. 20 лв. и да я внесем по сметката на ВКС. Сърдечни благодарности изказваме към члена на читалището Бояна Богданова, която ни предостави сумата, срещу връщане в най- кратки срокове. Въпреки всички трудности, с които се сблъскахме през последните три години ние като екип не се отказахме, не сведохме глави пред трудностите и не паднахме духом. Ще продължим да работим и да вървим напред, противно желанието на Параскевова да унищожи културната институция, която представляваме.

По отношение на досъдебното производството срещу същата, заведено от наша страна Ви информираме, че то е действащо и предстоят допълнителни обследвания и добавяне на доказателствени материали изискани от разследващият прокурор .

Горди сме от факта, че през изминалата година вече имаме уеб сайт, нова фейсбук страница и лого на НЧ „ Искра- 1924“ нещо, което до този момент бившият читалищен секретар и предишното Настоятелство не са си направили труда да направят. Беше променен цялостния облик на основната сграда на читалището като бе брандиран входа и поставена светеща табела с логото. Всичко това допринася за европейският облик на читалището, то стана разпознаваемо и броят на читателите се увеличи.

По отношение на работата ни относно предоставяне българско гражданство на г-н Карен Алексанян – създателя и основателя на Двора на Кирилицата в гр. Плиска сме на финалната права. Най- накрая след двугодишни усилия, множеството интервюта, на които бе поканена г-жа И. Иванова, обаждане от страна на Н. Кърджиева до различните министерства и институции през , които трябваше да преминем вече се вижда светлина в тунела. В момента молбата е разгледана от Съвета за гражданство с положително становище. Документите са изпратени за издаването на указ на Вицепрезидента на Република България.Радваме се, че бяхме част от борбата за предоставяне за българско гражданство на най- заслужилият с делата си човек- г- н Алексанян.

Малкият, но сплотен екип от хора на читалището работи с голямо желание и амбиции.

Дейностите, който се разрастват и развиват са:

-Школа по пиано

- Школа по вокална техника

- Школа по паневритмия

-Школа по изобразително и приложно изкуство “Магията на цветовете”

-Школо по актьорско майсторство за начинаещи ,,Звездичко”

-Школа по модерени и мажоретни танци ,,СТИЛ ДЕНС”

 -Школа по народни танци за малки и големи „ Изгрев“ и „ Изгревчета“

- Школа по класически балет „ Флашданс“

-Клуб по Шах

- Клуб по хатха йога

- Литературен клуб „ Искра“

Уважаеми членове и гости на читалище „Искра-1924”, въпреки обстоятелствата , основните приоритети в работа на Настоятелството през 2022 г. бяха насочени към обогатяване на културния живот в района и за удовлетворяване потребностите на населението, доколкото това е възможно в тези работни условия чрез:

- съхранение и развитие на традициите на българския фолклор и развитие на любителското творчество сред деца и възрастни

- поддържане на библиотечната и информационна дейност

- осигуряване на достъп до информация и комуникация

- възпитаване и утвърждаване на националното самосъзнание и културната идентичност

- поддържане на читалищната база в добро състояние.

 В работата на Настоятелството приоритет имаше развитието на творчеството сред подрастващото поколение, целесъобразното използване на финансовите средства и организиране на дейности по изпълнение на заложените в културния календар изяви.

*Членовете на Настоятелството работиха с отговорност и всеотдайност през отчетния период.*

 Библиотечната дейност на читалището продължи в изпълнение на основните и задачи:

-библиотеката да работи, в съответствие с призванието си да създава връзки между хората и информацията в динамиката на ежедневието и да дава достъп до четене и информираност на своите потребители -деца и възрастни.

Библиотечният фонд наброява 17486 бр. библиотечни единици. През годината бяха направени следните дарения: От кмета на район Младост 18 бр. библиотечни единици, Красимир Кирилов- 167 бр. , Снежина Желева – 44 бр., Георги Илиев – 98 бр., Нина Кърджиева- 78 бр. Закупени библиотечни единици със средства, отпуснати от Община Варна отдел Култура 190 бр. на стойност 1121.82 лв. Бяха ни подарени 2 бр. канцеларски бюра, библиотечен стелаж, канцеларски шкаф, мокетен килим, секция за учебната зала по изобразително изкуство, музикална уредба, печка тип вентилаторна, 2бр. шкафа за нуждите на читалището. Госпожа Сийка Борисова направи дарение на пиано за развитие на музикалната дейност.

На фона на хубавите неща, които ни се случиха обаче ни беше откраднато външното тяло на климатик „ Осака“, който бе дарен от член на ПК - Димитър Димитров. Кражбата на климатика наложи закупуването на нов за отопляването арт салона.

Гост на читалището по покана на г-жа Искра Иванова – председател на ПК бе поетесата Йорданка Кушева, която представи свои стихове. Също така на събитието беше представена изложба от картини на младият и талантлив художник Преслав Кушев.

През месец април 2022г., Александър Константинов- член на настоятелството на читалището покани проф. Борислава Танева за провеждането на майсторски клас по пиано. По късно през месец септември отново се проведе майсторски клас с проф. Щерева.

НЧ „ Искра-1924“ работи успешно съвместно с ЦДГ „ Теменужка“ като организира изложба и среща разговор на тема „ Улицата има правила“ във връзка със Световният ден за безопасност на движението. Информация за това бе публикувана в информационния портал Петел БГ.

По повод деня на детето в ЦДГ „ Теменужка“ беше представена приказката на Любомира Владимирова „ Буба , Буба“– приказка за старата , грозна вещица, която била много добра, където участие взеха малките танцьори от танцова школа „Стил Денс“ с р-л Силвия Петрова.

В библиотеката може да се използва интернет ,безплатно за потребители. Културно - образователната дейност в читалищната библиотеката през 2022 година бе насочена основно към популяризиране многобройните и богати възможности на библиотеката, целящи привличане на нови читатели, приобщаване на децата към книгата и обогатяване културния живот в района.

 И през 2022 г. библиотеката при Читалището работи така, че да дава достъп на читателите до библиотечния фонд в удобно за тях време, да се ползва безплатен интернет за читатели ,който се заплаща от читалището. Книжният фонд се поддържа в добро състояние и се попълва, както с дарения, така и с ново закупени библиотечни единици на стойност от 1300 лв.. Библиотеката разполага с читалня, в която читателите ползват речници, периодични издания и друга литература, компютър.

Важно място в развитието на читалищната ни дейност, е развитието и обогатяването на любителското художествено творчество за деца и възрастни.

 Групите за фолклорни народни танци „ Изгрев“ и детска школа „Изгревчета “ вървят достойно по пътя на своето развитие. Школата, ръководена от Елена Проданова е получила много престижни награди от Международни и Национални фестивали и събори.

Тя има огромен принос в обогатяване на дейността на читалището в последната година.

Под нейно ръководство клубът представи достойно името на читалището в международния фестивал „ Егейско слънце“, състоял се 11-17 октомври 2022 г. като спечелиха награди и грамоти.

Някои от наградите са: диплом и купа за отлично представяне на фестивала „ Фолклорна плетеница “ в Китен , диплом на народните танци и хора“ Като жива вода“ през изминалата година и други.

Настоятелството благодари на участниците от групата и нейния художествен ръководител, които подхождат с ум и разум ,за да може този танцов клуб да продължи и работи в атмосфера на взаимно разбирателство.

Успешно работи школата по класически балет ,,Флашданс” с балет-майстор Дария Аврамова -хореограф, представила се отлично и спечелила голям брой награди на национални и международни конкурси и доказала многократно своя професионализъм към работата си. На 03.12.2022 г. се проведе юбилеен концерт- спектакъл „ Пътешествие отвъд леденото кралство“ във Фестивален и конгресен център, като постановката и хореографията са на г-жа Аврамова.

Школата за модерни и мажоретни танци „ Стил денс “ – с ръководител г-жа Силвия Петрова работят усилено с упоритост и вдъхновение. Част от участията, на които се представиха пред изминалата година са: тържеството по случай Ден на славянската писменост и култура в Двора на Кирилицата гр. Плиска, Пееща коледна улица, Октобър фест , Пътуване към миналото- фестивал на изкуствата, културния исторически спектакъл под надслов“ Българската армия от Аспарух до наши дни“ и други.

 За развитието на изобразителното изкуство работи Ивелина Пенчева, която за съжаление поради лични ангажименти ни напусна. Хубавото е, че на нейно място в нашето голямо семейство се присъедини Любляна Михайлова ръководител на школа по изобразително изкуство „ Магията на цветовете“.

Също така успешно се развива и литературния клуб при НЧ „ Искра-1924“ под ръководство на г-жа Ангелина Бакалова.

Бяха организирани поетични вечери, свързани с различните годишнини от рождението на големи наши български дейци, сред който Димчо Дебелянов, Петя Дубарова и други. Госпожа Бакалова направи представяне на авторската си поезия „ Далече от Едем“.

Достойно се представи и школата , ръководена от Александър Константинов. Има множество награди , спечелени от неговите възпитаници.

Жельо Тодоров с втора награда на Международен конкурс „ Надежди, таланти, майстори“ гр. Добрич, втора награда Национален клавирен конкурс към фондация Мила Михайлова гр. Варна и отлично представяне на Международен майсторски клас към фестивала Варненско лято при проф. Людмил Ангелов.

Бояна Бъчварова – първа награда на Международен конкурс „ Надежди, таланти, майстори“ гр. Добрич , първа награда на Национален клавирен конкурс към фондация Мила Михайлова гр. Варна и втора награда на Национален конкурс „ Академик Андрей Стоянов“ гр. София. Отлично представяне на Бояна Бъчварова на Международен майсторски клас на фестивала Варненско лято при проф. Людмил Ангелов и покана за изпълнение с Шуменската филхармония.

Ученика на г- н Константинов- Фернандо Леон Васев спечели Гран При на Международния фестивал „ Българска душа на святата земя“ гр. Бат Ям в Израел.

Николай Тодоров спечели първо място Златна купа и медал на Националния шахматен турнир „ Слънчеви лъчи“ гр. Варна през месец октомври и на второто издание спечели второ място , сребърен медал на Националния шахматен турнир „ Слънчеви лъчи“.

Председателя на читалището Нина Кърджиева , установи контакт с Елица Пенева – българка , живееща в Англия. В резултат на този контакт

 НЧ „ Искра-1924“ изработи и изпрати коледни картички за българското училище в Лондон.

Най- голямата инициатива на читалището през 2022 година беше реализацията на проект за музикална приказка Златното зрънце“, финансиран от Фонд Култура при Община Варна и реализиран по идея на Искра Иванова, като същата бе ръководител на проекта. Приказката е по текст на Екатерина Митева, автор на музиката Юри Стойков, автор на либрето Георги Венин.

В проекта участваха деца, които бяха избрани с конкурс направен под умелото професионално ръководство на София Хитова- вокален педагог и Искра Иванова- режисьор и ръководител на проекта.

Тук е мястото да благодарим на малките участници за упоритият и всеотдаен труд и любовта, с която прегърнаха идеята. В крайна сметка проекта се осъществи благодарение работата на сплотения екип в лицата на главните действащи лица в спектакъла: Ния Събева- златното зрънце, Андриан Аргиров- вятърът, Момчил Иванов- снежният човек и Виктория Георгиева- разказвачът. Музикалната реализация на проекта беше осъществена от София Хитова, която съвместно с децата разучи произведенията. Адаптацията и режисурата – Искра Иванова, помощник режисьор – Калина Иванчева, запис в музикално студио Юри Стойков.

Изключително сме благодарни на г-н Стойков за себеотдаването си в работата по музикалната приказка, както и времето отделено от него за подготовката относно издаването на диск, с който читалището може да се гордее напълно основателно.

Представления бяха изиграни пред децата на ЦДГ „ Теменужка“, възпитаниците на ОУ „ СВ. Иван Рилски“ ,както и на сцената на Военноморски клуб/ ДНФ / гр. Варна, където представлението премина пред препълнена зала.

Не на последно място искаме да споделим с Вас за партньорството на НЧ „ Искра-1924“ с Международен Младежки Фестивал „ Славянски звън“, където участие ще вземат следните школи: „ Изгревчета“ с р-л Д. Проданова, „ Стил денс“ с р-л С. Петрова и „ Флашданс“ и „ Вито данс“ с

р-л Д. Аврамова.

Тук е мястото да отбележим, че предстои 100 годишнината на читалището.

За целта смятаме съвместно с Настоятелството, Проверителната комисия и ръководителите на всички школи към читалището да проведем работна среща, в която да уточним подробностите по предстоящото честване, както и други организационни предложения и подготовка.

По предписания на Проверителната комисия и изискване от Министерството на Културата е необходимо своевременото водене на дневник за всички участия , културни събития и мероприятия, провели се от името на школите и ръководителите, преставляващи читалището, като всеки ръководител собственоръчно вписва участията на представляваните от него школи. Дневника ще се води и съххранява в основната сграда на ул. „ Капитан Райчо Николов „ 103.

Всичко отразено до тук ясно показва, че малкият , но сплотен екип на читалището работи усилено за развитието му.

Като екип си пожелаваме 2023 година да е по-светла, по-спокойна и по-наситена с културни събития от предходната. От свое име и от името на ръководството на „НЧ- Искра 1924“ Ви пожелавам да бъдете здрави и Ви примомням , че винаги сте добре дошли в нашият общ културен дом - тук в нашето Читалище!